Hvis han mistede sit job som softwareingeniør, hvad skulle de så gøre med den dyre lejlighed i Aarhus?

Og havde han råd til at tage den pause, han havde brug for, før han skulle tilbage på job?

Mig og mine penge Leje, eje, investere i aktier eller gemme under hovedpuden? Der er mange måder at bruge de penge, der står på kontoen, på. Vi har talt med en række mennesker, som alle har taget nogle ultrabevidste valg om, hvordan de bruger deres penge. Læs her, hvorfor de gør, som de gør.

Samtidig brød han sig ikke om følelsen af at være underlagt andres velgører-gen, mens han var på sygedagpenge.

Han sad tilbage med en ubehagelig følelse i kroppen. At det var pengene, der havde kontrollen over ham – ikke omvendt.

Mens han gik sygemeldt, fik han et tip om bloggen Mr. Money Mustache. Bloggen handler om, hvordan man bruger sine penge, og hvad der er de vigtige værdier i livet – den nyeste iPhone eller økonomisk frihed og sikkerhed?

- Bloggen åbnede mine øjne for, at hvis jeg skruede ned for mit forbrug og begyndte at kigge lidt på investering, kunne jeg i langt højere grad selv bestemme over mit liv og behøvede ikke at ligge under for det offentlige eller en arbejdsgiver.

Kasper og Ninna havde ingen gæld. Han syntes egentlig, han havde godt styr på sin økonomi og sine prioriteter.

- Men da jeg begyndte at reflektere over det, kunne jeg godt se, at jeg langt hen ad vejen opførte mig som et 'lille barn', der lige havde fået stukket penge i hånden.

En stor del af Kaspers løn blev brugt på den dyre, nybyggede lejlighed i det fine Risskov-kvarter i Aarhus. Hver måned lagde han 8.000 kroner for sin del af huslejen, inklusiv vand og varme.

Andre penge blev brugt på gadgets som videospil og den nyeste iPhone eller på en rejse til Caribien, som han og Ninna brugte næsten alle deres sparepenge på i sommeren 2017.

I dag, halvandet år efter Kaspers sygemelding, har han ikke længere stress – heller ikke over sin økonomi.

Han og Ninna bor heller ikke længere til leje i en stor, dyr lejlighed i Aarhus. De har i stedet investeret i et 110 kvadratmeter hus uden for Randers, hvor Ninna har fået fuldtidsarbejde.

Huset, som de flyttede ind i for et år siden, har kostet dem 1,35 millioner. Noget tilsvarende i Aarhus ville nok have kostet dem 4-5 millioner, anslår Kasper.

Banklånet på 230.000 betalte de af på bare fem måneder, selvom de havde fem år. Det har ifølge Kasper givet parret en besparelse på cirka 20.000 kroner i renter. Tilbage har de et realkreditlån, de skal betale af på de næste tyve år.